Huba, Mikuláš, poslanec NR SR (2012-08-02):
Ďakujem pekne, pani predsedajúca. Vážené dámy, vážení páni, ja mám dve kratšie interpelácie. Jedna je adresovaná, alebo bola adresovaná, pánovi podpredsedovi vlády a ministrovi vnútra a druhá ministrovi životného prostredia. Prednesiem ich v chronologickom poradí tak, ako som ich podal. Čiže, vážený pán podpredseda vlády a minister vnútra, v poslednom období sa množia prípady, kedy dochádza k celospoločensky nežiaducemu konaniu rôznych subjektov. Polícia je na túto skutočnosť upozornená, a napriek tomu nekoná. Za mnohé si dovolím uviesť len dva konkrétne príklady, ktoré mali značný mediálny ohlas a vyvolali pobúrené reakcie nemalej časti verejnosti. V prvom prípade išlo o neohlásenú asanáciu bývalej Bratislavskej cvernovej továrne, skrátene Cvernovka, na Páričkovej ulici v Bratislave. Aj keď bolo dôvodné podozrenie, že búracie povolenie, na základe ktorého sa táto aktivita konala, nie je platné a privolaná polícia bola na túto skutočnosť upozornená, nezasiahla a následne došlo k značným a nezvratným celospoločenským škodám na kultúrnom dedičstve. V druhom prípade ide o tzv. hausbóty na dunajských ramenách pod Bratislavou, ktoré boli zjavne vybudované bez príslušného povolenia. Významným spôsobom poškodzujú prírodu, ohrozujú vodné zdroje a bránia vo verejnom rekreačnom využívaní časti bratislavského lesoparku, čím sa dostávajú do rozporu s verejným záujmom. Táto skutočnosť je už dlhšiu dobu verejným tajomstvom, pričom nám nie je známe, že by polícia proti takýmto aktivitám, ktoré sú v rozpore s viacerými zákonmi, účinne konala. Moja interpelácia adresovaná vám, vážený pán podpredseda vlády a minister vnútra, znie: 1. Je pravda, že polícia nie je kompetentná zasiahnuť vo vyššie uvedených a podobných prípadoch, kedy sa porušuje zákon a sú ohrozené či priamo poškodzované celospoločenské hodnoty a verejný záujem? 2. V prípade, ak je vaša odpoveď na predchádzajúcu otázku kladná, a naša polícia je v takýchto prípadoch skutočne bezmocná, ako plánuje váš rezort túto ťažko akceptovateľnú skutočnosť zmeniť? S nádejou na konštruktívnu odpoveď a s pozdravom Mikuláš Huba. A tá druhá, podobne stručná, adresovaná pánovi ministrovi životného prostredia znie: Vážený pán minister, Národná rada Slovenskej republiky na svojej 4. schôdzi schválila v zrýchlenom legislatívnom konaní vládny návrh novely zákona č. 543/2007 Z. z. o pôsobnosti orgánov štátnej správy pri poskytovaní podpory v pôdohospodárstve a rozvoji vidieka v znení neskorších predpisov, ktorý predpokladá poskytnutie nízkoúročnej pôžičky zo strany Environmentálneho fondu Poľnohospodárskej platobnej agentúre na zmiernenie vplyvu extrémnych poveternostných podmienok v poľnohospodárstve. Toto opatrenie podľa predkladateľa nebude mať žiadny vplyv na životné prostredie. Navrhol som, aby sa tieto potreby kryli zo zdrojov rozpočtu a fondov rezortu pôdohospodárstva a rozvoja vidieka alebo z rezervy vlády a nie zo zdrojov Environmentálneho fondu. Argumentoval som tým, že zdroje Environmentálneho fondu sú určené na iné účely, než ako sa navrhovalo v spomínanej novele. Ako reakcia na moje argumenty v rozprave okrem iného odznelo, že takáto forma nevýhodnej pôžičky, ktorej návratnosť nie je ničím garantovaná a ktorá bude viazať prostriedky Environmentálneho fondu minimálne po dobu 18 mesiacov, je pre Environmentálny fond vlastne výhodná, lebo v banke, kde vraj tieto prostriedky fondu ležia nevyužité, by sa znehodnocovali rýchlejšie. Keďže som si nie vedomý, že by stav životného prostredia na Slovensku bol v takom dobrom stave, aby si nevyžadoval na svoje zlepšenie efektívne a operatívne investície z Environmentálneho fondu, interpelujem vás, vážený pán minister vo veci minulého, súčasného a plánovaného narábania s prostriedkami Environmentálneho fondu, a to v nasledujúcej štruktúre: 1. prehľad hospodárenia Environmentálneho fondu v uplynulých piatich rokoch, 2. plánované príjmy a výdavky Environmentálneho fondu na rok 2012 a ich doterajšie čerpanie a 3. plánované príjmy a výdavky Environmentálneho fondu na roky 2013 – 2015. Okrem informácie o finančnom čerpaní žiadam aj o detailný vecný prehľad investícií a projektov podporených z Environmentálneho fondu v tomto kalendárnom roku, ako aj prehľad plánovaných priorít na roky 2013 – 2015. Teším sa vašu operatívnu a vecnú odpoveď. S pozdravom Mikuláš Huba. Ďakujem pekne za pozornosť. (Potlesk.)